Document ID: 31987D0435

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 28ης Ιουλίου 1987
σχετικά με ορισμένα προστατευτικά μέτρα κατά της κλασικής πανώλης των χοίρων στο Βέλγιο
(87/435/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 64/432/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών ζώων που ανήκουν στα βοοειδή και τα χοιροειδή (1), όπως τροποποιήθηκε τελευταία από την οδηγία 87/231/ΕΟΚ (2), και ιδίως το άρθρο 9,
την οδηγία 72/461/ΕΟΚ του Συμβουλίου της 12ης Δεκεμβρίου 1972 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (3), όπως τροποποιήθηκε τελευταία από την οδηγία 87/231/ΕΟΚ, και ιδίως το άρθρο 8,
Εκτιμώντας:
ότι διαπιστώθηκαν αρκετά κρούσματα κλασικής πανώλης των χοίρων σε τμήματα του Βελγίου έξω από τη ζώνη στην οποία πραγματοποιούνται εμβολιασμοί σε τακτικά διαστήματα·
ότι είναι δυνατόν τα κρούσματα αυτά να θέσουν σε κίνδυνο αγέλες άλλων κρατών μελών, δεδομένου των συναλλαγών ζωντανών χοίρων, νωπού χοιρείου κρέατος και ορισμένων προϊόντων με βάση το χοίρειο κρέας·
ότι προκειμένου να παρασχεθούν οι κατάλληλες εγγυήσεις στα άλλα κράτη μέλη οι βελγικές αρχές πρέπει να χρησιμοποιούν είτε την εθνική σφραγίδα, είτε εκείνη που προβλέπεται στο άρθρο 5 στοιχείο α) της οδηγίας 72/461/ΕΟΚ για το χοίρειο κρέας που προέρχεται από τη σχετική περιοχή, ή το οποίο λαμβάνεται από χοίρους της περιοχής αυτής· ότι κάτω απ' αυτές τις συνθήκες και υπό το φως του συστήματος που καθιερώθηκε με την οδηγία 80/215/ΕΟΚ του Συμβουλίου της 22ας Ιανουαρίου 1980 σχετικά με προβλήματα υγειονομικού ελέγχου στον τομέα των ενδοκοινοτικών συναλλαγών προϊόντων με βάση το κρέας (4), παρέχονται επαρκείς εγγυήσεις όσον αφορά τις συναλλαγές προϊόντων με βάση το χοίρειο κρέας·
ότι, δεδομένης της εξέλιξης της κατάστασης όσον αφορά την κλασική πανώλη των χοίρων στην Κοινότητα, είναι σκόπιμο να καταργηθεί η απόφαση 83/453/ΕΟΚ της 31ης Αυγούστου 1983 σχετικά με ορισμένα προστατευτικά μέτρα κατά της κλασικής πανώλης των χοίρων (5)·
ότι εφόσον είναι δυνατόν να προσδιορισθεί η γεωγραφική περιοχή η οποία είναι ιδιαίτερα επικίνδυνη, οι περιορισμοί των συναλλαγών θα πρέπει να εφαρμόζονται σε περιφερειακή βάση·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το Βασίλειο του Βελγίου δεν αποστέλει προς τα άλλα κράτη μέλη ζωντανούς χοίρους οι οποίοι προέρχονται από τα τμήματα της επικράτειάς του που αναφέρονται στο παράρτημα.
Άρθρο 2
1. Το Βασίλειο του Βελγίου δεν αποστέλει προς τα άλλα κράτη μέλη νωπό χοίρειο κρέας το οποίο προέρχεται από τα τμήματα της επικράτειάς του που αναφέρονται στο παράρτημα καθώς και νωπό χοίρειο κρέας που λαμβάνεται από χοίρους οι οποίοι προέρχονται από τα εν λόγω τμήματα του Βελγίου, αλλά έχουν σφαγεί αλλού.
2. Το κρέας που αναφέρεται στην παράγραφο 1 φέρει είτε την εθνική σφραγίδα ή την σφραγίδα που προβλέπεται στο άρθρο 5 στοιχείο α) της οδηγίας 72/461/ΕΟΚ.
Άρθρο 3
1. Το υγειονομικό πιστοποιητικό που προβλέπεται στην οδηγία 64/432/ΕΟΚ του Συμβουλίου, το οποίο συνοδεύει τους χοίρους που αποστέλλονται από το Βέλγιο πρέπει να συμπληρώνεται με την ακόλουθη ένδειξη:
«ζώα σύμφωνα με την απόφαση της Επιτροπής 87/435/ΕΟΚ της 28ης Ιουλίου 1987 σχετικά με την κλασική πανώλη των χοίρων».
2. Το υγειονομικό πιστοποιητικό που προβλέπεται στην οδηγία 64/433/ΕΟΚ του Συμβουλίου της 26ης Ιουνίου 1964 περί προβλημάτων υγειονομικού ελέγχου στον τομέα των ενδοκοινοτικών συναλλαγών νωπών κρεάτων (6), και το οποίο συνοδεύει το χοίρειο κρέας που αποστέλλεται από το Βέλγιο, πρέπει να συμπληρώνεται με την ακόλουθη ένδειξη:
«κρέας σύμφωνο με την απόφαση της Επιτροπής 87/435/ΕΟΚ της 28ης Ιουλίου 1987 σχετικά με την κλασική πανώλη των χοίρων».
Άρθρο 4
Τα κράτη μέλη τροποποιούν τα μέτρα που εφαρμόζονται στις συναλλαγές κατά τρόπον ώστε να συμμορφωθούν με την παρούσα απόφαση 3 ημέρες μετά την κοινοποίησή της. Ενημερώνουν αμέσως την Επιτροπή.
Άρθρο 5
Η Επιτροπή παρακολουθεί την εξέλιξη της κατάστασης. Η παρούσα απόφαση είναι δυνατόν να τροποποιηθεί ανάλογα με την εξέλιξη αυτή.
Άρθρο 6
Η απόφαση 83/453/ΕΟΚ καταργείται τρεις ημέρες μετά την κοινοποίηση της παρούσας απόφασης.
Άρθρο 7
Η παρούσα απόφαση απευθύνεται στα κράτη μέλη.
Βρυξέλλες, 28 Ιουλίου 1987.

Labels: 0
18
6